CELEX ID: 32010R1263
Publication Date: 2010-12-20

Document:
TARYBOS REGLAMENTAS (ES) Nr. 1263/2010
2010 m. gruodžio 20 d.
dėl žvejybos galimybių paskirstymo pagal Protokolą, kuriuo nustatomos Europos bendrijos ir Seišelių Respublikos partnerystės žuvininkystės sektoriuje susitarime numatytos žvejybos galimybės ir finansinis įnašas
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo, ypač į jos 43 straipsnio 3 dalį,
atsižvelgdama į Europos Komisijos pasiūlymą,
kadangi:
(1)
2010 m. birželio 3 d. buvo parafuotas naujas protokolas (toliau - Protokolas), kuriuo nustatomos Europos bendrijos ir Seišelių Respublikos partnerystės žuvininkystės sektoriuje susitarime (1) (toliau - Susitarimas) numatytos žvejybos galimybės ir finansinis įnašas. Pagal Protokolą ES laivams suteikiamos žvejybos galimybės vandenyse, į kuriuos Seišelių Respublika turi suverenias teises arba kurie priklauso jos jurisdikcijai žuvininkystės srityje.
(2)
2010 m. gruodžio 20 d. Taryba priėmė Sprendimą 2010/814/ES (2) dėl Protokolo pasirašymo ir laikino taikymo.
(3)
Protokolo galiojimo laikotarpiui turėtų būti nustatytas žvejybos galimybių paskirstymo valstybėms narėms būdas.
(4)
Pagal 2008 m. rugsėjo 29 d. Tarybos reglamento (EB) Nr. 1006/2008 dėl Bendrijos žvejybos laivų žvejybos veiklos ne Bendrijos vandenyse leidimų ir trečiųjų šalių laivų žvejybos galimybių Bendrijos vandenyse (3) 10 straipsnio 1 dalį, jei paaiškėja, kad Sąjungai pagal Protokolą skirtos žvejybos galimybės nėra visiškai išnaudojamos, Komisija turėtų pranešti atitinkamoms valstybėms narėms. Jei per Tarybos nustatytą terminą atsakymas negaunamas, tai laikoma patvirtinimu, kad atitinkamos valstybės narės laivai nevisiškai išnaudoja savo žvejybos galimybes tuo laikotarpiu. Reikėtų nustatyti tokį terminą.
(5)
Šis reglamentas turėtų įsigalioti kitą dieną po jo paskelbimo Europos Sąjungos oficialiajame leidinyje ir turėtų būti taikomas nuo 2011 m. sausio 18 d.,
PRIĖMĖ ŠĮ REGLAMENTĄ:
1 straipsnis
1. Susitarimo protokole nustatytos žvejybos galimybės valstybėms narėms paskirstomos taip:
a)
Tunus gaubiamaisiais tinklais žvejojantys laivai
Ispanija
22 laivai
Prancūzija
23 laivai
Italija
3 laivai
b)
Dreifinėmis ūdomis žvejojantys laivai
Ispanija
2 laivai
Prancūzija
5 laivai
Portugalija
5 laivai
2. Nedarant poveikio Susitarimo ir Protokolo nuostatoms, taikomas Reglamentas (EB) Nr. 1006/2008.
3. Jeigu pagal 1 dalyje nurodytų valstybių narių žvejybos leidimų paraiškas Protokole nustatytos žvejybos galimybės neišnaudojamos, Komisija svarsto bet kurios kitos valstybės narės žvejybos leidimų paraiškas pagal Reglamento (EB) Nr. 1006/2008 10 straipsnį.
To reglamento 10 straipsnio 1 dalyje nurodytas terminas yra 10 darbo dienų.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2011 m. sausio 18 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2010 m. gruodžio 20 d.

EuroVoc Classification:
Level 1: 100161
100144
100143
100156
Level 2: 100280
100252
100170
100176
Level 3: 3461
5424
26
2476
All Descriptors: 1159
2095
2556
2850
3001
4148
4790
5228
5343
544